Most már tényleg megmenekül az Újpest
Az Újpest FC Kft. mellé kirendelt ideiglenes vagyonfelügyelõ engedélye után a Magyar Labdarúgó Szövetség versenybizottsága csütörtökön hozzájárult, hogy az Újpest FC Kft. 2013/14-es szezonra érvényes indulási joga az Újpesti Torna Egyleten keresztül az Újpest 1885 Futball Kft.-hez kerüljön, így a csapat folytathatja szereplését a bajnokságban és a Magyar Kupában.
Az MLSZ honlapján olvasható rövid közlemény szerint a vagyonfelügyelõ hozzájárulását követõen az UTE beadta a szükséges dokumentumokat, ezeket a versenybizottság a csütörtöki versenyügyi eljárása során megvizsgálta, és engedélyezte a licencjog átruházását.

Az ügy háttere: az UTE azzal a kéréssel fordult az MLSZ-hez, hogy a licencjogot átvinné a futballklubot mûködtetõ gazdasági társaságtól, az Újpest FC Kft.-tõl az Újpest 1885 Futball Kft.-be, mivel Roderick Duchatelet tulajdonos szerint a labdarúgóklub offshore-cégek hálójába került. Az érintett cégek felszámolási eljárást kezdeményeztek a klubbal szemben, és ha a felszámolás jogerõre emelkedett volna, akkor az MLSZ szabályzata szerint az egyesület elveszíti a licencét, a csapatot kizárják a bajnokságból és csak alsóbb osztályban indulhat.

Az MLSZ elnöksége múlt csütörtöki ülésén hozzájárult ahhoz, hogy az Újpest FC Kft. 2013/14-es szezonra érvényes indulási jogát átruházzák az Újpesti Torna Egyletre, azzal a feltétellel, hogy a Fõvárosi Törvényszék által az Újpest FC Kft.-hez kirendelt ideiglenes vagyonfelügyelõ jóváhagyja.

Roderick Duchatelet március 14-i sajtótájékoztatóján azt mondta, elhagyja a csapatot, ha megindítják a felszámolást az Újpest FC Kft. ellen, s az MLSZ nem járul hozzá addig az indulási jog átruházásához. Az MLSZ múlt csütörtöki döntése után úgy fogalmazott: "Mély és igaz sajnálattal kell elismernünk, hogy veszítettünk."